Ttm1

Ttm1 on sarjamerkintä Valmetin valmistamalle kevyelle dieselsähköiselle (ds) ratatyökoneelle. Toistaiseksi Ttm1 nro 91101 on sarjan ainoa veturi. Aiemmin tämä veturi tunnettiin merkinnällä N-veturi, sekä väliaikaisesti myös sarjamerkinnällä Dv13. Vuonna 2006 veturista muokattiin ratatyökone, ja se on ollut viime vuosina Kti-urakoinnin omistuksessa.

Historia

Uuden sukupolven tulokas

Veturi valmistui alun perin valmistajan N-veturiksi. Se oli tarkoitettu uuden sukupolven vaihtotyöveturiksi, ja sen tekniikka oli pitkälti tietokoneohjattua. Veturissa käytettiin samaa Selma-tietokoneohjausta kuin Dr16-veturissa. Muutenkin veturi oli monessa suhteessa Dr16:n kaltainen, ja monet niiden komponenteista olivat vaihtokelpoisia keskenään.

Veturi toimitettiin UPM-Kymmene Oyj:n Kaukaan tehtaille Lappeenrantaan keväällä 1991. Se osoittautui hyvin ohjailtavaksi, mutta hyvin häiriöherkäksi. Lisäksi se oli alitehoinen tehtaan suuriin junapainoihin. Veturin ongelmia ei saatu korjattua, joten marraskuussa 1995 se otettiin pois liikenteestä. Yksi syy käytöstä poistoon oli myös se, että veturin valmistaja oli lopettanut toimintansa, eikä sisäänajovaihetta voitu jatkaa normaalisti. 

Veturikauppa UPM-Kymmenen kanssa peruttiin, ja N-veturi siirrettiin moneksi vuodeksi ulkosäilytykseen Tampereelle Nekalan ratapihalle. Se oli jatkuvasti romutusuhan alla. Muun muassa Suomen Rautatiemuseo esitti veturin siirtoa omiin kokoelmiinsa, mutta tämäkään hanke ei toteutunut.

Muutostyöt ratatyökoneeksi

Vuonna 2005 rautateiden rakentamiseen ja kunnossapitoon erikoistunut Maansiirto Veli Hyyryläinen osti N-veturin työveturikseen. Veturin peruskunnostustyöt aloitettiin saman vuoden keväällä Pajakulma Oy:n konepajalla Tampereella. Kunnostuksessa veturin perään lisättiin puolikkaasta Hkb-sarjan avotavaravaunusta tehty yksiakselinen perävaunu. Lisäksi suurin nopeus korotettiin 60:stä 80:een kilometriin tunnissa. 

Veturista piti alun perin tulla Dv13-sarjan dieselveturi, mutta hyvin nopeasti huomattiin, että muuttamalla veturin luokitus ratatyökoneeksi siihen löytyisi huomattavasti helpommin kuljettajia. Niinpä veturista tehtiin virallisesti ratatyökone ja se sai litteran Ttm1 ja numeron 91101. Veturin alkuperäinen väri oli punavalkoinen, mutta muutostöiden yhteydessä veturi maalattiin muiden ratatyökoneiden tapaan keltaiseksi. Vuonna 2007 veturiin asennettiin sepeliaurat.

Maansiirto Veli Hyyryläinen käyttää veturia nykyään Pohjois-Suomen ratatyökohteissaan työjunien veturina. Korjaustöiden jälkeen veturin luotettavuutta on saatu parannettua. Veturin valmistajan teettämä, noin puolen metrin pituinen pienoismalli on museossa Tampereella.

Tekniset tiedot

Veturin joka pyörällä on oma sähkömoottori ja pyöräkerrat ohjautuvat radan kaarevuussäteen perusteella. Vaihtotyötä ajatellen veturi on varustettu langattomalla kauko-ohjaimella. Sen ajopöytä sijaitsee keskellä ohjaamoa, ja sitä on mahdollista kääntää kaikkiin suuntiin. N-veturissa on sähkötoiminen jarru ja luistonestolaitteisto. Veturissa on paljon samoja osia kuin saman valmistajan M- eli Dr16-veturissa. 

ValmistajaValmetMoottoriCaterpillar 3508 TAMoottoriteho975 hevosvoimaaVoimansiirtodieselsähköinenPaino työkunnossa75 tonniaValmistusvuodet1990Lukumäärä1Numerot91101KäyttäjätMaansiirto Veli HyyryläinenOmistajatMaansiirto Veli HyyryläinenTietokoneSelma-tietokone/ohjauslogiikka

Omistajat

 Omistaja Sijoituspaikka Omistusvuodet Huomautukset Maansiirto Veli Hyyryläinen Ratatyökohteet 2005- MVH osti veturin 2005, jonka jälkeen se muutettiin ratatyökoneeksi UPM-Kymmene Oyj Kaukaan tehtaat 1991-1995 Oli tehtailla koekäytössä, mutta osoittautui liian epävarmaksi ja poistettiin käytöstä 1995 Destia Rail oy Haapajärvi 2008-2014 Kti-urakointi / Sundström Ab Oy Pieksämäki 2014-

Lähteet

 http://www.komentosilta.net/veturitalli.htm 
 UPM-Kymmene Oy:n kuljetuspäällikön kertoma toukokuussa 2002 olleella ratapenkkaretkellä
 Trans Tech Oy:n entisen myyntijohtajan kertoma N-veturin synnystä ja vaiheista
 Vaunut.org, Ttm1.http://www.vaunut.org/kuva/149663?tt=18&i1=Ttm1

Aiheesta muualla
 vaunut.org – kuva N-veturista
 vaunut.org – kuva Ttm1-työkoneesta

Luokka:Teollisuusjunat ja -radat
Luokka:Suomalainen rautatiekalusto
Luokka:Valmet